Heger, Eduard, podpredseda vlády a minister financií SR (2020-12-08):
Ďakujem veľmi pekne, pán predsedajúci. Dámy a páni, skončila sa rozprava o rozpočte, a tak by som si dovolil krátko zhrnúť túto rozpravu a aj celý priebeh. Páni a dámy, po mnohých rokoch sme do tohto pléna pred vás priniesli rozpočet pravdy. Po mnohých rokoch sme priniesli rozpočet, v ktorom nepodhodnocujeme žiadne výdavky a nenafukujeme žiadne príjmy. Myslím si, že toto je dôležitá nová kultúra aj rokovania v pléne Národnej rady, ale aj transparentnosti, ku ktorej sa naša vláda hlási. Tento rozpočet však nie je iba rozpočtom pravdy, ale je aj rozpočtom záchrany a zodpovednosti. Tieto dve slová sa snúbia v tom, že na jednej strane máme veľký prepad príjmov a je to až radovo 2,2 mld. eur. Čiže po mnohých rokoch bude v rozpočte menej peňazí, ako tomu bolo rok predtým. To sme tu dlho nemali, a napriek tomu sme navyšovali v jednotlivých kapitolách výdavky, aby sme pomohli, aby sme boli vládou záchrany, aby tento rozpočet bol vládou záchrany. Na druhej stane zavádzame aj nové prvky, ako som už povedal, vyhodnocovanie jednotlivých výdavkov, kladieme vyšší dôraz na hodnotu za peniaze, výdavky do jednotlivých kapitol budú smerovať na základe do investícií, budú do projektov, budú smerovať na základe vyhodnotenia Útvaru hodnoty za peniaze, aby sme zabezpečili čo najväčšiu efektivitu vynaložených peňazí z rozpočtu, pretože rozpočet je rozpočet občanov Slovenskej republiky. Je to rozpočet, na ktorý sa skladajú všetci občania Slovenskej republiky, a preto si zaslúžia poznať pravdu, teda zaslúžia si vidieť doňho úplne a zaslúžia si, aby bolo každé euro investované čo najlepšie. Situácia je ťažká, ako som povedal, pretože jednak máme pokles príjmov. Po druhé dobiehajú nás klamstvá predchádzajúcej vlády, ktoré sme museli dofinancovať vo výške 2,1 mld. eur. Ak som pred chvíľou povedal, že pokles príjmov je o 2,2 mld. eur, tak klamstvá predchádzajúcej vlády sú 2,1 mld. eur len v jednom roku. Čiže keď korona spôsobila budúci rok výpadok príjmov, celá korona spôsobila výpadok príjmov 2,2, tak klamstvá vlády spôsobili takmer to isté. Takmer to isté. Celá korona spôsobila výpadok 2,2, klamstvo predchádzajúcej vlády 2,1. Takmer to isté. Vláda však urobila, a preto je to rozpočet záchrany a zodpovednosti, a dokazuje to aj konsolidácia, ktorá sa udiala na strane vlády. Ako som povedal, konsolidujeme hlavne na sebe. A celková konsolidácia je vo výške 1,2 mld. eur. To, čo sme ušetrili, sme mohli posunúť späť do ekonomiky a mohli sme posunúť ľuďom. Preto opatrenia vlády vo výške 950 mil. eur odrážajú, tak ako som povedal, sociálne, sociálne cítenie tejto vlády, keď tak poviem, čiže navyšovanie sociálnych výdavkov. Odrážajú zvýšenie kapitoly vzdelávania na to, aby sme zatraktívnili profesiu učiteľov. Odrážajú navýšenie výdavkov na zdravotníctvo, či už zvýšenie platby za poistenca štátu, radovo 26 %, či už zvýšenie platby 125 mil. eur na obnovu a modernizáciu zdravotníckych zariadení pod rezortom zdravotníctva. Taktiež doprava, zvyšujeme položku v kapitole Doprava na cesty I. triedy, pretože vieme, že boli dlhodobo podfinancované, nemali pokrytú ani samotnú údržbu. Nielenže dávame na údržbu, ale dávame aj na rozvoj, pretože vieme, že po týchto cestách sa premáva najviac, alebo najviac prechádzajú občania Slovenskej republiky, preto je dôležité sa o nich patrične starať. Taktiež pôdohospodárstvo, veľa hovoríme o potravinovej sebestačnosti, opäť meníme kurz a dávame viac peňazí. A takto by som mohol pokračovať. Dôležitou časťou tohto rozpočtu, ako som povedal, je sprehľadnenie, transparentnosť, ale je to aj zjednodušovanie daňového systému. Začali sme s čistením daňových rôznych výnimiek, ktoré v skutočnosti nemali vplyv na rozpočet, boli len takým pozlátkom a zavádzajúcimi informáciami, aby ľudia mohli, aby sa mohli vlády, predchádzajúce vlády prezentovať, že čo robíme pre ľudí, ale v skutočnosti, keď sa pozriete na dopad na rozpočet, tak je, tak je marginálny, ale potrebujeme ten systém vyčistiť, aby bol prehľadný a atraktívny. Toto je prvý krok. Takže toto sú veci, ktoré v rozpočte robíme. Ako som povedal, hovoríme pravdu, je to rozpočet pravdy, záchrany a zodpovednosti. Na záver už len poviem, že som bol prekvapený tým, že ako vystúpili vlastne exministri. Očakávam som od nich kvalifikovanejšie vystúpenia, omnoho lepšie podrobené, by som povedal, nejak nejakému komentáru, ale asi si ešte musia zvyknúť, čo to znamená opozičná práca, poctivá opozičná práca, takže to len na margo vystúpení. Som vďačný všetkým tým, ktorí vystúpili a korektne a vecne a odborne sa vyjadrili k rozpočtu, čo tu tiež zaznelo. A je mi ľúto, že mnohí tu naozaj rozprávali veci, ktoré nemali naštudované, a vlastne svojím spôsobom takýmto zavádzali, až klamali občanov Slovenskej republiky, ktorí si to, samotný priebeh diskusie, mohli pozrieť. Takže ďakujem vám veľmi pekne. Prosím vás o podporu tohto rozpočtu pravdy, záchrany a zodpovednosti. V tejto situácii je to to najlepšie, čo sme vedeli urobiť, a som rád, že sa nám podarilo aj kapitoly navyšovať napriek tomu, že bude taký prepad príjmov. Ďakujem pekne a prosím o podporu. Pekný deň prajem. (Potlesk.)